वरिष्ठ हाष्यकलाकार मदनकृष्ण श्रेष्ठले आफ्नो आत्मबृत्तान्त ‘महको म’ माआफ्नो विद्यालय तहको अध्ययनको स्तर भनेजस्तो नहुनुमा पटकपटक विद्यालय परिवर्तन गर्नुपरेको वास्तविकतालाई प्रमुुख कारणको रुपमा महसुस गरेका छन् । वास्तवमा सत्य कुरा हो पनि त्यही । विद्यालय पटकपटक परिवर्तन गर्दा बालबालिकाको धेरै समय साथीसागी र शिक्षकहरूसँग समायोजन गर्नका निम्ति खर्च गर्नुपर्दछ । कतिपय पुराना विद्यालयका कुरा बिर्सनका लागि र कतिपय नयाँ विद्यालयका कुरा सम्झनका लागि पनि समय खर्च गर्नुपर्छ । यसरी समायोजनमा समय बढी लगानी गर्नुको अर्थ तोकिएको पाठ्यक्रम र विषयवस्तुमा स्वभावैले समय कम लगानी हुन जान्छ र अध्ययनको स्तर कमजोर हुन जाने सम्भावना बढ्छ ।
